Ukkis si TiYersi, ungal amaynut n Muḥand Ait-Ighil i d-yeffYen deg useggas 2008
Lebni n taddart Tiliwa, yecba lebni n tugett n tudrin n tmurt Leqbayel. Ggten deg-s yedciren. Yebḍa-tt yiwen ubrid meqqer ɣef sin yeḥricen : lḥara ufella d lḥara wadda. Iberdan d-ineṭḍen ɣer ubrid-a ameqqran icergen taddart, ɛesren, cban tiregwa. Ladɣa ma mlalen-d sin yeɣyal ad ḥeslen, ɣef yidra wakka, mi d-yehwa neɣ mi d-yuli yiwen send a d-yekcem deg tezniqt ad isikked ma ulac yakan win d-yuɣen abrid. Tebna ɣef yicifer wedrar. Ma yeɣli uɣerbal, ɣas ttu-t. Imezdaɣ n taddart qqaren tamacahutt n « tɣerbalt n tteryel » sya i d-tuɣ aẓar. Ɣer tewwura n taddart, anda iḥebbes ubrid n tkerrusin, yella yiwen ubraḥ sawalen-as Tagudiṭ, din i ttqessiren irgazen n taddart, amḍiq n tɣimit yebna s teblaḍin useffaḥ, deg unebdu telha tɣimit fell-asent ma deg tegrest mačči d ayen tzemreḍ a tennaleḍ s tesmeḍ. Lebni yexxamen yemsawa, ma tefkiḍ asekkud d aqibal, anagar ssemɛa n lǧameɛ ara twaliḍ yufrar-d. Taddart teɣna s waman, ladɣa syin i s-d-yekka yisem. Tesɛa xemsa tliwa, tlata d aman d-yeffɣen seg lɛinser bnan-asen din yakan tiliwa, ma d snat sekren-asent tiɣanimin akken a d-siwḍen aman ɣer taddart. Yiwet tella-d berra i taddart tesleḥ ula i yimsebriden, isem-is Mumada, alamma d lɛacra n ssbeḥ d amḍiq n tullas din i ttsebbinent lqecc, deg unebdu deg yiḍ din i ttsehhiren yergazen. Tala tis-snat Timecmacin, teqreb taddart, truḥ a teqqar yerna tedrem. Tis-tlata tella deg lḥara wadda, ɣer yidis amadday berra i taddart, acḥal d amsebrid yesgunfan din i tili d tesmeḍ ddaw yisekla usefsaf d usčewčew yefrax d ssut waman yettcercuren. Lǧameɛ iɛelleq ɣef yimezdaɣ yezgan deg lḥara wadda, imeqrane n taddart mi wwḍen ɣer din yettali-ten nnefs. Mi leḥqen ɣer tgudiṭ, ufan Dda Ḥaman yettraǧu deg-sen. Msalamen. Ynced-iten ɣer uxxam-is ad ččen imekli. Yezwar Ḥaman d Lḥaǧ Muḥend, Lḥaǧ Belqasem d Meẓyan ḍefren-d ɣer deffir. Mi wwḍen ɣer tewwurt uxxam, Ḥaman yeskeḥkeḥ, akken ad ixebber at uxxam ddan-d yid-s inebgawen. Dehmen amnar n ufrag d-tesefreg tɣalaṭ yebnan s udɣaɣ azal lmitra ɣef lqaɛa. Tawwurt n ufrag ɣur-s snat n deffat. Rriḥa n ugudi d tmes yiɣes uzemmur gelden deg uzwu. Kecmen axxam, uɣen iɣimi ɣef ugertil. Tawwurt n uxxam daɣen tesɛa snat n deffat, yiwet teldi dima, ma d tayeḍ, iseḥbas uzekrun, tleddi m’ara d-yeffeɣ neɣ yekcem lmal ameqran. Ɣer tama tayeffust anda yella udaynin isulles, srugmutent-d syin tsita. Nnig-s tezga tkana. Gar umnar d tɣerɣert tella tkeddant, ɣer lḥiḍ azelmaḍ yella ṭṭaq. Deg tesga, yeɣza ukanun ideg yessaɣ yirrij. Seg lḥiḍ ɣer wayeḍ a twalaḍ tikwatin ideg rsan leqcuc fsusen. Ma d lmedwed yefreq gar tɣerɣert d udaynin, ires fell-as ukufi, ddaw-as fren yiqeccucen d yigerwajen n tnawalt. Gar takana d lmedwed tella teṭwiqt ansa sejbayen i lmal. Ɣer ujgu alemmas iɛelleq yiwen yiziker ɣur-s i teqqnen akka dduḥ neɣ tafeqluct mi sendan ayefki. Deffir tewwurt iban-d yiwen yigig uɣur tɛelleq yiwet tzaɛluqt waman. Mi yujed wučči, seqrebben-d at uxxam deg tewwurt, Ḥaman yezdi lqedd yeffeɣ. Kra teswiɛt ata yuɣal-d yeṭṭef-d gar yifassen-is yiwen n lmetred yeččur s ufḍir uqessul. Mi kfan učči yedden ccix. Kkren, rran ɣer lǧameɛ. Ma d Meẓyan, yuder ɣer tḥanutt n Wakli ad iqesser kra yid-s. Deg taddart llant snat tḥuna. Yiwet n Wakli, tayeḍ n Lunis. Akli yeḥmel ad imeslay d Meẓyan ; iḥekku-yas-d akk leɣbayen-is. Mi d-yewweḍ ɣer tḥanutt yufa Akli yettraǧu deg-s : – Mreḥba yes-k ɣer taddart a Meẓyan. Amek tettiliḍ ? – Labas ay Akli. I kečč, amek yella urwiḥ ? – Nettawi nettarra, a Meẓyan. – Ugaɣ, telliḍ tettraǧuḍ deg-i. d timeẓriwt i yi-d-teẓriḍ ? – Wama ! Labud ẓriɣ anwa yulin anwa yudren, anwa d-yuɣen kra ɣer Lunis, anwa yugin ad yerr ɣur-s… – I kečč, anda wwḍen lecɣal n tḥanutt-ik ? – Seg lɛuj ɣer wayeḍ, a Meẓyan. Werǧin umneɣ kra wass ad tsub, ad rebḥeɣ. – Ala ay Akli, ur qqar akka. Akli yejbed deg ufus Meẓyan, isekcem-it ɣer tḥanutt. Yenna-yas : – A k-d-fkeɣ a tsuḍ lkas limunad ? – Awi-d lkas n limunade. Akli yeddem-d yiwet tejjajt seg tkajiṭ yekkes-as tadimt, yesmar-d lkas i Meẓyan. Akken ulac lqahwa deg taddart, Akli yeznuzu limunad s lkas. – Mi k-nniɣ labud aɣilifd isurdiyen. Ini i yemma-k a k-d-terḍel ! – Iiih, yuksan wul-ik. Mi tt-sutreɣ, a yi-d-tini : « kečč tseḥḥaḍ, tzemreḍ a txedmeḍ, i yettɣiḍen d gma-k, d ameɛlal. Deg uqerruy n yemma, lecɣal fran : teǧǧa-yaɣ-d deg sin, yiwen tsemma-yas Akli wayeḍ Arezqi. Arezqi yettwarzeq sɣur Rebbi ; ma d Akli ilaq i uhember. – Ilaq a tferḥeḍ ay Akli, ulac aṭas i ikesben tazmert tesɛiḍ. – Akka a Meẓyan, ḥemleɣ m’ara tettmeslayeḍ ; twezneḍ lehḍur. Maɛna nettidir tura tallit anda awal fiḥel tiḥerci ur d-yettawi. – Ilaq a tkesbeḍ nniya y Akli. Rrbeḥ yettruḥ yettuɣal. – Rrbeḥ yessen anwa iɛennu a Meẓyan. Meẓyan yefhem ɣef wanwa i yebɣa Aklia d-imeslay : – Ahat d Lunis i k-iceɣben ? – Netta, wama yella ḥed nniḍen ? I s-d-yerra awal s zzɛaf. – Acu txidas i k-yexdem daɣen ? Yeffeɣ-d deffir ukuntwar, yeṭɣar-d ɣer Meẓyan. Yebda-d amelay : – Tura a k-d-ḥkuɣ. Xedmeɣ akken yi-twessaḍ tikkelt-a yezrin : mi d-tewweḍ tagnit n Lmulud neɣ d Lɛid, a d-heyyiɣ sswaleḥ ilaqen. Ladɣa walaɣ yelḥeq-d Lmulud, zwareɣ uɣeɣ-d lḥenni. Mi d-wwḍeɣ serḥeɣ-as s 15 mya i lkas. Ugin akk ad aɣen. Lunis, mi yesla iceyyeɛ-d mmi-s yuɣ yiwen lkas. Tameddit-nni yusa-d yenna-yi-d : « Awi-d a d-aɣeɣ ticekkarin i tlata. » Nekk ladɣa ugdeɣ a yi-d-yeqqim, nniɣ-as : « A k-t-id-rreɣ. » Meẓyan iruǧa a d-ikemmel ɣef ssuma. Yugi. Yesteqsa-t : – S wacḥal i temsufaɣem ? – 17 mya. I s-d-yenna Akli s tazzla. – Yeqbel ? – Yeqbel fiḥel awal. Ur yesɛi lxetyar. – Atan trebḥeḍ nnig wayen tesarmeḍ. – A tawaɣit tura ak-tt-id-iniɣ. – Amek ? – Netta yeznez lḥenni s 25 mya. Kkiɣ-d s tḥanutt-is ad walaɣ ma yettnuz. Ufiɣ arrac ɣer tewwurt tḥanutt-is snin am uweṭṭuf. Qrib ad yekker udubbiz. Yerḥa-yi, yerḥa-yi ! – Ulac fell-as ay Akli. Kečč tzenzeḍ s ujemmal, tbaɛdeḍ i ttsadiɛ uqerruy. Yerna tezenzeḍ-t nnig ssuma iɣef tebniḍ. Dayen kan. – I lɛid tameqqrant, theyyaḍ-d kra ? – Susem kan a Meẓyan. Subbeɣ ɣer ssuq n Tezmalt, ččureɣ-d tacekkart yiqeccucen n turart. Mi d-wwḍeɣ ɣer ṭurna, rseɣ-d seg utaksi, ddmeɣ-d tacekkart, mi d-wwdeɣ ɣer tḥanutt tacekkart-nni ufiɣ-tt teččur d akrembiḍ, ziɣen mačči d agla-w i d-ddmeɣ. Ayen i yi-yexdem Lunis am wakken drus armi d-terna daɛwessu yecban ta. Leɛtab d lexsara lfayda ulac. Meẓyan yecmumeḥ s twaffra. Isuter deg Wakli a s-yesmeḥ. Yerra ɣer Muḥend u-Belqasem ad seftin awal akken ɣer umussu adelsan d usertay. Mi kfan taẓẓalit, lḥaǧ Belqasem d lḥaǧ Muḥend, fran lecɣal d at taddart din deg lǧameɛ.
kab_Latn kab_Latn